### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

Omkring 65.000 børn bliver året rundt enten afleveret og hentet eller transporterer sig selv til og fra dagtilbud, fritidstilbud og skoler i [adresse]. For rigtig manges vedkommende er det en attraktiv mulighed at transportere sig – enten børnene selv eller i følgeskab med en forælder –  på gåben eller cykel. For børnene især er det en god mulighed for at gøre bevægelse, frisk luft og en sund vane til en del af hverdagen, ligesom transportformen og dermed børnene er med til at sætte et grønt aftryk i hverdagen.

Rundt omkring i kommunen er der imidlertid forældre, der, trods afstandsmæssigt gode muligheder for at gå eller cykle til skole, fritidstilbud og dagtilbud, er utrygge ved såvel at transportere sine børn på cykel som at sende dem afsted alene. Trafik og trængsel i forbindelse med daginstitutioner og skoler kan – også selvom der ikke er tale om de allermest kritiske tilfælde – give anledning til bekymring og således afholde forældre og børn fra at træffe et valg i hverdagen, der først og fremmest fremmer børnenes sundhed og sikkerhed, men også inspirerer til en grøn levevis.

I Socialdemokratiet ønsker vi med dette forslag at iværksætte sammenhængende indsatser til gavn for både tryghed og sundhed i forening ved at se på, hvordan vi i [adresse] overordnet kan medvirke til at mindske hastighed og bilisme i skoleområderne og således give de rette betingelser for at sikre sundere transportvaner. Konkret foreslås mulighed for udarbejdelse af såkaldte tryghedszoner, de enkelte skoleledelser- og bestyrelser kan etablere med henblik på at illustrere, hvordan man kan transportere sig tryggere, sundere og grønnere til og fra skole.

Konkrete input

* Socialdemokratiet foreslår, at MBU undersøger, hvordan man kan øge sikkerheden ved skoler, fritidstilbud og daginstitutioner i kommunen – herunder bedes forvaltningen pege på, hvordan antallet af biler nær institutioner og skoler kan reduceres, således at flere vælger at gå eller cykle.
* Samtidig foreslås, at MBU og MTM udarbejder en strategi for at sikre bedre og sundere transportvaner. Konkret foreslår vi, at man kan give skoleledelser- og bestyrelser på de enkelte skoler mulighed for at lave trafikkampagneuger med tryghedszoner, hvor motoriserede køretøjer ikke er tilladt i et område omkring den enkelte skole. Forvaltningen bedes således belyse, hvordan de enkelte skoler i samarbejde med kommunale forvaltninger kan iværksætte tryghedszoner i forbindelse med skolens område i begrænsede perioder.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.